ธนารักษ์เปิดจองเหรียญเฉลิมพระเกียรติสมเด็จพระเทพฯ
กรมธนารักษ์เปิดจองเหรียญกษาปณ์ที่ระลึกเฉลิมพระเกียรติสมเด็จพระเทพรัตนราชสุดาฯ เริ่มจอง 31 มี.ค.
22 มี.ค. 2560

กรมธนารักษ์เปิดจองเหรียญกษาปณ์ที่ระลึกเฉลิมพระเกียรติสมเด็จพระเทพรัตนราชสุดาฯ เริ่มจอง 31 มี.ค.
นายจักรกฤศฏิ์ พาราพันธกุล อธิบดีกรมธนารักษ์ กล่าวว่า กรมธนารักษ์ได้จัดทำเหรียญกษาปณ์ที่ระลึกเฉลิมพระเกียรติสมเด็จพระเทพรัตนราชสุดา ฯ สยามบรม ราชกุมารี เนื่องในโอกาสที่องค์การทรัพย์สินทางปัญญาโลก (WIPO) ทูลเกล้าฯ ถวาย “รางวัลความเป็นเลิศด้านการสร้างสรรค์”โดยจัดทำเหรียญกษาปณ์ที่ระลึกเฉลิมพระเกียรติ 3 ชนิดราคา ประกอบด้วย เหรียญกษาปณ์ที่ระลึกทองคำขัดเงา ชนิดราคา 1.6 หมื่นบาท จำหน่ายราคาเหรียญละ 3 หมื่นบาท  ผลิตไม่เกิน 5,000 เหรียญ 
เหรียญกษาปณ์ที่ระลึกเงินขัดเงา ชนิดราคา 800 บาท จำหน่ายราคาเหรียญละ 1,600 บาท  ผลิตไม่เกิน 3 หมื่นเหรียญ และเหรียญกษาปณ์ที่ระลึกโลหะสีขาว (ทองแดงผสมนิกเกิล) ชนิดราคา 20 บาท จ่ายแลกราคาเหรียญละ 20 บาท ผลิตไม่เกิน 1 ล้านเหรียญ
นายจักรกฤศฏิ์ กล่าวต่อว่า ผู้ที่ประสงค์จะขอจองเหรียญกษาปณ์ที่ระลึกเฉลิมพระเกียรติ สามารถจองได้ตั้งแต่ 31 มี.ค.  ถึง 30 เม.ย. 2560 ที่ทำการไปรษณีย์ทุกแห่งทั่วประเทศ และเว็บไซต์ของกรมธนารักษ์ โดยมีค่าธรรมเนียมในการจองดังนี้ เหรียญกษาปณ์ที่ระลึกทองคำขัดเงา 375 บาท/ เหรียญ เหรียญกษาปณ์ที่ระลึกเงินขัดเงา 40 บาท/ เหรียญ เหรียญกษาปณ์ที่ระลึกโลหะสีขาว (ทองแดงผสมนิกเกิล) 38 บาท/ ชุด (ชุดละ 5 เหรียญ) และให้นำบัตรประจำตัวประชาชนมาด้วย และจะเปิดจ่ายจองเหรียญกษาปณ์ที่ระลึกตั้งแต่วันที่ 1 ก.ค. 2560 เป็นต้นไป